РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/288-18

26. новембар 2018. године

Б е о г р а д

ЗАПИСНИК

19. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 26. НОВЕМБРА 2018. ГОДИНЕ

Седница је почела у 11,03 часова.

Седницом је председавaла Ивана Стојиљковић, председник Одбора.

Седници су присуствовали чланови Одбора: Милена Турк, Ивана Николић, Борка Грубор, Радослав Цокић, Снежана Богосављевић Бошковић, Зоран Деспотовић, Јасмина Каранац, Душко Тарбук као и Бранко Поповић, заменик члана Александре Јевтић и Гордана Чомић, заменик члана Дејана Николића.

Седници нису присуствовали чланови Одобра: Александра Јевтић, Владимир Петковић, Љубинко Ракоњац, Дејан Николић, Борислав Ковачевић, Нада Лазић и Ненад Милић.

Седници су присуствовали представници представници Агенције за заштиту од јонизујућих зрачења и нуклеарну сигурност Србије: Слађан Велинов, директор Агенције и помоћници директора: Бранко Брајић, Маја Еремић Савковић и Милан Вујовић.

Седници су присутвовали представници Зелене столице: Александра Кнез Милојковић из Алијансе „За заједничко добро“ и Милош Ђајић из Центра модерних вештина, као и студенти Правне клинике за еколошко право Правног факултета Универзитета у Београду: Лазар Стевановић, Марина Цимбаљевић и Сара Цојић.

На предлог председника Одбора, са 10 гласова за (један члан Одбора није гласао), усвојен је следећи:

Д н е в н и р е д

1. Разматрање Предлога закона о радијационој и нуклеарној сигурности и безбедности, који је поднела народни посланик Маја Гојковић, у начелу;
2. Разно.

Пре преласка на рад по утврђеном дневном реду, са 10 гласова за (један члан Одбора није гласао), усвојен је Записник 18. седнце Одбора за заштиту животне средине, одржане 13. новембра 2018. године.

Прва тачка дневног реда – **Разматрање Предлога закона о радијационој и нуклеарној сигурности и безбедности, који је поднела народни посланик Маја Гојковић, у начелу**

У уводном излагању, Бранко Брајић, помоћник директора Агенције за заштиту од јонизујућих зрачења и нуклеарну сигурност Србије, кратко је представио Предлог закона о радијационој и нуклеарној сигурности и безбедности, који је поднела народни посланик Маја Гојковић, о ком је Одбор 18. новембра 2018. године одржао Јавно слушање. Истакао је да је основни циљ за доношење овог закона да се у још већем степену осигура радијациона и нуклеарна сигурност и безбедност у нашој земљи, имајући у виду технолошки напредак у овој области, али и обавезу усаглашавања са прописима Европске уније (шест директива). Навео је да један од разлога за доношење овог закона представљају и одређени проблеми у примени постојећег закона, као и правне празнине. Од новина, истакао је нове појмове који се прописују овим законом, али и интегрисање инспекција у састав регулаторног тела, у складу са примедбама Међународне агенције за атомску енергију и Европске комисије. Нов је и правни статус регулаторног тела, јер је прописано да се зове Директорат за радијациону и нуклеарну сигурност и безбедност, као и да има шире надлежности од постојеће Агенције. Предлогом закона предвиђено је и повећање привредних преступа и прекршаја за правна лица и предузетнике који не поступају у складу са законом.

Директор Агенције за заштиту од јонизујућих зрачења и нуклеарну сигурност Србије Слађан Велинов додао је да ће, на основу овог закона, бити прописано између 25 и 30 подзаконских аката за његово спровођење. Информисао је Одбор о томе да је министар заштите животне средине формирао радну групу за израду текста овог закона, чији су чланови били представници више министарстава (20-ак чланова). Прецизирао је да је овим предлогом закона предвиђено да је будући Директорат одговоран Влади Републике Србије.

У дискусији која је уследила, учествовали су: Гордана Чомић, Бранко Брајић, Слађан Велинов, Зоран Деспотовић и Александра Кнез Милојковић.

Гордана Чомић, заменик члана Одбора Дејана Николића, изнела је више предлога за измену и допуну текста предлога закона. Осврнула се на решења у поглављу III Предлога закона, у делу којим се прописују органи Директората за радијациону и нуклеарну сигурност и безбедност, где је, у члану 15, предвиђено је да су органи Директората Одбор и директор, које именује Влада, а у члану 16. прописани су услови за избор члана Одбора. Скренула је пажњу на то да Народна скупштина, вршећи своју изборну функцију, бира, док Влада именује и поставља, па је у складу са тим, потребно терминолошки уједначити текст закона. У делу Предлога закона, којим су прописани услови за престанак функције директора Директората (члан 19.), прописано је да му функција престаје: истеком мандата, оставком, ако је због болести, на основу налаза надлежне здравствене установе, трајно неспособан за вршење функције и разрешењем, а она сматра да је пропуштено да се наведе и да функција може престати и смрћу. Осврнула се на услове за избор директора (члан 18. Предлога закона), истакавши да остаје дилема ко бира директора или ко га именује. Код услова предвиђених Предлогом закона, у тачки 2) Члана 18. прописано је „да има радно искуство од најмање 5 година на пословима из делокруга рада Дирекората, или најмање 10 година на руководећим положајима“, а она сматра да то није довољно прецизно и да треба допунити са речима: „у сличном делокругу рада“, како не бисмо дошли у ситуацију да се за директора Директората пријаве људи који имају најмање 10 година искуства на руководећим положајима, а да при том немају никаквог искуства у обављању послова у делокругу рада Директората. Осврнувши се на решење из Предлога закона (члан 19.), по ком се директор Директората именује на пет година и може поново бити именован још два пута, истакла је да је то решење необично,као и да је боље прописати да неко може вршити ту функцију или у два мандата или да му се мандат уопште не ограничава, као и да је она става да се у овом случају мандат не ограничава законом, јер су прописани разлози за престанак функције, као и за разрешење. Када се ради о праву на накнаду плате након престанка функције директору Директората, за које је предвиђено да буде у трајању од годину дана, истакла је да то не мора да буде прописано овим законом, као и да треба преиспитати дужину трајања овог права, имајући у виду аналогију са оваквим правом народног посланика, које је ограничено на три месеца. У делу Предлога закона, којим је предвиђено ангажовање спољних ресурса од стране Директората, изнела је став да то треба прецизирати, како би се дефинисало шта подразумевају спољни ресурси (да ли то подразумева услуге, опрему или лица). Када се ради о набавци опреме за потребе рада Диреткората, поставила је питање ко спроводи тендере за набавке – Директорат или Влада.

У одговорима на постављена питања, представници Агенције за заштиту од јонизујућих зрачења и нуклеарну сигурност Србије сложили су се са потребом да се терминолошки ускладе одредбе Предлога закона у складу са примедбама изнетим у вези са избором, ондносно именовањем органа Директората. Када је реч о мандату директора Агенције, указано је на то да је ово Законом о јавним агенцијама прописано на сличан начин. У вези са примедбом, која се односила на ангажовање спољних ресурса од стране Директората, указано је на то да је наведено прописано одредбама Предлога закона које се односе на научну и техничку подршку у области радијационе и нуклеарне сигурности и безбедности (члан 25.) и да то представља усклађивање са захтевима Европске уније и Мађународне агенције за атомску енергију, у том смислу да регулаторно тело може да, из области свог деловања, ангажује независне институције, које нису носиоци лиценци и овлашћења, које Директорат издаје, већ факултети и институти, када се процени да је потребна њихова стручна помоћ. Када се ради о набавци опреме, наглашено је да је то питање регулисано Законом о јавним набавкама. Појашњено је да се набавке опреме за потребе Директората односе искључиво на набавке за потребе инспекције, а да Мађународна агенције за атомску енергију, као и Европска унија, пружају подршку која се односи на обуке, али и на набавку опреме, кроз њихову финансијску помоћ.

Члан Одбора Зоран Деспотовић истакао је да су амандмани народних посланика увек смислени, али да је Пословник Народне скупштине накарадан. Осврнувши се на Јавно слушање Одбора, одржано 18. новембра 2018. године, истакао је да је тада изнета примедба да о овом предлогу закона није одржана јавна расправа, као и да је тада указано на недостатке овог предлога закона, а да је један од њих и тај да текст није у складу са стандардима Мађународне агенције за атомску енергију и да се више бави лиценцама него нуклеарном сигурношћу и безбедношћу. У складу са тим, изнео је став да је овај предлог закона потребно повући и вратити на дораду, укључити у тај поступак и струку и науку, како се не би стекао утисак да се нешто крије „испод жита“.

Александра Кнез Милојковић из Алијансе „За заједничко добро“ поставила је питање које интересује грађане Србије – како се спроводи важећи закон и како ће се спроводити будући закон. Изнела је став да је цео поступак предлагања закона ишао веома брзо, па у том поступку није било транспарентности, јер није организована јавна расправа, са широким учешћем стручне и заинтересоване јавности. Навела је да су овим предлгом закона попуњене неке правне празнине, али да су се појавиле нове, које није могуће попунити без подзаконских аката, што изазива забринутост јавности. Изнела је и став да се у овом предлгу закона не види хоризонтална повезаност надлежних органа и институција. Апеловала је на предлагача закона да овај предлог закона повуче и да се доради.

Одговарајући на изнете примедбе, Слађан Велинов, директор Агенције за заштиту од јонизујућих зрачења и нуклеарну сигурност Србије, рекао је да су ове примедбе општег карактера, а да је Агенција све конкретне примедбе које су послали учесници јавног слушања детаљно преиспитала. Истакао је да је и на Јавном слушању навео да је овај предлог закона прегледан и у Мађународној агенцији за атомску енергију, која је изнела позитивну оцену на решења предвиђена њим, истакавши да ће овај предлог закона бити коришћен као узор другим државама у регулисању ове области. Када се ради о лиценцама, на које је такође скренута пажња на Јавном слушању, истакао је да је накнада за нуклеарну лиценцу сада 39 000 динара, а да је некада износила 10 милиона динара. Навео је да је влики број људи из стуке дао коментаре на овај предлог закона и да су се њихови предлози у највећој мери усвојили и уградили у текст предлога закона.

На предлог председника Одбора, Одбор је, са 10 гласова за (један члан Одбора није гласао), одлучио да предложи Народној скупштини да прихвати Предлог закона о радијационој и нуклеарној сигурности и безбедности, који је поднела народни посланик Маја Гојковић, у начелу.

За известиоца Одбора на седници Народне скупштине одређена је Ивана Стојиљковић, председник Одбора.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 11,37 часова.

СЕКРЕТАР ПРЕДСЕДНИК

Милица Башић Ивана Стојиљковић